Na temelju članka 34. Zakona o fiskalnoj odgovornosti („Narodne novine“ broj 111/18.) i članka 7. Uredbe o sastavljanju i predaji Izjave o fiskalnoj odgovornosti („Narodne novine“ broj 95/19.) u svezi s člankom 97. Statuta Gimnazije Andrije Mohorovičića Rijeka od 25. ožujka 2019., Klasa 003-05/19-01/02; Urbroj: 2170-56-01-19-01, ravnatelj Henry Ponte, prof., 5. prosinca 2019. donio je 

PROCEDURU UPRAVLJANJA I RASPOLAGANJA IMOVINOM U
 VLASNIŠTVU GIMNAZIJE ANDRIJE MOHOROVIČIĆA RIJEKA
I.OPĆE ODREDBE

Članak 1.

Ovom se Procedurom uređuje upravljanje i raspolaganje imovinom u vlasništvu Gimnazije Andrije Mohorovičića Rijeka i to:

· nekretninama u vlasništvu škole;
· pokretninama u vlasništvu škole; 

Članak 2.
Upravljanje imovinom Gimnazije Andrije Mohorovičića Rijeka općenito podrazumijeva sve sustavne i koordinirane aktivnosti kojima škola optimalno i održivo upravlja svojom imovinom pažnjom dobrog i savjesnog gospodara. 
Upravljanje nekretninama i pokretninama podrazumijeva njihovo stjecanje, raspolaganje, davanje u najam, odnosno zakup, korištenje i ostvarivanje svih vlasničkih prava na tim nekretninama, odnosno pokretninama sukladno propisima koji uređuju vlasništvo i druga stvarna prava. 
Raspolaganje školskom imovinom podrazumijeva pravo na otuđenje, opterećenje, ograničenje i odricanje od prava. Korištenje podrazumijeva uporabu i ubiranje plodova ili koristi koje školska  imovina daje, bez prava otuđenja ili opterećenja.

Članak 3.
Tijela nadležna za gospodarenje imovinom u vlasništvu škole su ravnatelj i Školski odbor, pod uvjetima propisanim zakonom, Statutom škole, ovom Procedurom i drugim propisima.

Članak 4.
Ravnatelj škole i školski odbor gospodare imovinom u vlasništvu Gimnazije Andrije Mohorovičića Rijeka pažnjom dobrog gospodara, na načelima zakonitosti, svrsishodnosti i ekonomičnosti, u interesu stvaranja uvjeta za gospodarski, obrazovni razvoj škole kao i radi osiguranja probitka i socijalne sigurnosti učenika, učitelja i ostalih djelatnika škole.
Članak 5.

O davanju suglasnosti za zaključivanje ugovora o stjecanju, otuđivanju i opterećivanju imovine (osim nekretnina) vrijednosti od 20.000,00 kuna do 90.000,00 kuna bez PDV-a odlučuje Školski odbor.

O davanju suglasnosti za zaključivanje ugovora o stjecanju, otuđivanju i opterećivanju imovine (osim nekretnina) vrijednosti preko  90.000,00 kuna bez PDV-a odlučuje Školski odbor uz suglasnost Primorsko-goranske županije kao osnivača.
O davanju suglasnosti na zaključivanje ugovora o stjecanju, otuđivanju i opterećivanju nekretnina bez obzira na njihovu vrijednost odlučuje Školski odbor uz suglasnost Primorsko-goranske županije kao osnivača. 

Članak 6.
U pogledu uzimanja u zakup prostora i opreme od strane Gimnazije Andrije Mohorovičića Rijeka od drugih gospodarskih subjekata kao i u pogledu davanja u zakup i na privremeno korištenje prostora i opreme  Gimnazije Andrije Mohorovičića Rijeka drugim gospodarskim subjektima primjenjuje se Odluka Župana Primorsko-goranske županije o uvjetima, kriterijima i postupku za uzimanje i davanje u zakup i privremeno korištenje prostora i opreme u školskim ustanovama kojima je osnivač Primorsko-goranska županija od 11. rujna 2017., Klasa: 022-04/17-01/32; Urbroj: 2170/1-01-01/5-17-12, koja je sastavni dio ove procedure. 
Klasa: 003-01/19-01/43
Urbroj: 2170-56-01-19-01
Rijeka, 5. prosinca 2019. 

Ravnatelj:

Henry Ponte, prof.

